«Wetz oxeꞌl nqꞌumaꞌ etetz bꞌan bꞌanꞌax,
abꞌl aj nlay tzꞌox tuj tlamelul te jun peꞌon sinoke cha njaw twiꞌ te peꞌon ntons te nini cha jun eleqꞌ.
Per te aj nꞌox tuj te tlamelul,
te nini aji tetz te pastoriyon.
Te xbꞌuqil stziꞌ te lamel nꞌel tjaqoꞌ te tlamelul twitz te pastoriyon bꞌix kye taloꞌ ntzaj kchaꞌoꞌ twiꞌ bꞌix nkyetzaj xtxokoꞌ kye taloꞌ tukyꞌi kybꞌichaq te junjun bꞌix nkyeꞌetz tin.
Chaꞌoj kyetzbꞌaj tinji,
nxik tbꞌayon kywitz bꞌix kye taloꞌ nkyeꞌok lapet tiꞌj tzan tpaj nꞌel kynikyꞌ tiꞌj twiꞌ.
Per jun aj nyaꞌtx kyajawil kꞌontiꞌl nkyeꞌok lapet tiꞌj sinoke cha nkyeꞌel oqik tiꞌj tzan tpaj kꞌontiꞌl kyotzqiꞌ te twiꞌ.»
Te Jesus oxik tqꞌumaꞌ ja yekꞌbꞌil kyukyꞌiꞌlni per kyetz kꞌontiꞌl owel kynikyꞌ tidiꞌ qiꞌj tuq nyolin.
Yaji te Jesus oxik tqꞌumaꞌ junkyꞌel kyetz:
«Wetz oxeꞌl nqꞌumaꞌ etetz bꞌan bꞌanꞌax,
wetz aꞌin te lamel aj jaꞌ nkyeꞌox kye waloꞌ.
Kyaqil kye aj eꞌul tbꞌey nwitz wetz,
kyetz cha eleqꞌ-eꞌ,
per kye waloꞌ kꞌontiꞌl oxik kyokslaꞌ.
Wetz aꞌin te lamel,
abꞌl aj owoketz tzan npaj wetz,
ntons okoletel bꞌix owokex iktzaꞌx jun karner aj nꞌetz bꞌix nꞌoknoj tweꞌ.
Te eleqꞌ nꞌul cha elqꞌon bꞌix cha kanson bꞌix xitul kyaqil,
per wetz inꞌul swal jun etanqꞌin bꞌan tumeꞌl bꞌix tzan etanqꞌin te jun-eleꞌx.
Wetz aꞌin te pastoriyon aj bꞌan galan.
Jun pastoriyon bꞌan galan dispwest tzan tkamik tzan kypaj kye taloꞌ.
Per te aj cha nꞌaqꞌunan tzan tpaj jun twiꞌ tkꞌuꞌj,
nyaꞌtx aji te tajawil,
bꞌix oj tul te xoꞌj kyiꞌj kye karner tetz cha nꞌoqik,
cha nkyekaj tkaꞌyiꞌ tzan tpaj nyaꞌtx tetz kye karner.
Ya te xoꞌj nkyetzaj tbꞌaqꞌuꞌ bꞌix nkyexik tslabꞌuꞌ.
Te aj xjal nini cha nꞌoqik tzan tpaj tetz cha aꞌox atok tkꞌuꞌj tiꞌj te twiꞌ tkꞌuꞌj,
bꞌix kyiꞌj kye karner kꞌontiꞌl nꞌok tsiꞌ tkꞌuꞌj kyiꞌj.
Aꞌin wetz te pastoriyon aj bꞌan galan kyinnabꞌlin.
Wetz wotzqimeꞌ kye waloꞌ bꞌix kyetz kyotzqimin,
iktzaꞌx te Ntat totzqiꞌ aꞌin bꞌix wetz wotzqiꞌ te Ntat,
bꞌix wetz oxeꞌl nqꞌapoꞌ wanqꞌin tzan kypaj kye waloꞌ.
Wetz ax ateꞌ txqꞌanky waloꞌ aj nyaꞌtx aꞌeꞌ tuj ja peꞌonni,
ax kyetz presis tzan ktzaj win bꞌix okyinqtel kyokslaꞌ bꞌix ikxji okyeꞌokel cha jun peꞌon-oq bꞌix tukyꞌi cha jun pastoriyon.
Astilji te Ntat nkyinqet tganiꞌ,
tzan tpaj wetz nxik nqꞌapoꞌ wanqꞌin tzan tkyꞌik nkꞌamoꞌ junkyꞌel.
Kꞌontiꞌl abꞌl nꞌel eqꞌin te wanqꞌin sinoke aꞌinx wetz nxik nqꞌapoꞌ wibꞌx.
At wajwalil tzan txik nqꞌapoꞌ wibꞌx bꞌix at wajwalil tzan tjaw wanqꞌinsaꞌ wibꞌx junkyꞌel tzan tpaj ikxji otzaj tqꞌumaꞌ te Ntat.»
Ya ma tzꞌok kchaꞌoꞌ ikxjani kye aj tijajil Israel oqet kypawaꞌ kyibꞌ,
kꞌontiꞌl ebꞌajten dyakwerd.
Kyꞌilaꞌj xjal kxol nkyqꞌumaꞌ tuq ikxjani:
«Tetz atqex jun malspirit tuj tanim bꞌix oje tzꞌel lok.
¿Tistil tzunx nꞌok esiꞌ ewiꞌ tiꞌj?»
Junjunky nkyqꞌumaꞌ tuq ikxjani:
«Nijunwt aj atqex jun malspirit tuj tanim nyolin ikxjani.
¿Tiꞌtzun,
jun malspirit nbꞌantik titzaꞌ tzan tjaw tjaqoꞌ twitz jun moy?»